Ce s-a întâmplat cu bărbatul din Timișoara care și-a terorizat vecinii, ca să îi determine să se mute
Un bărbat de 27 de ani a fost reţinut de poliţiştii timişeni pentru distrugere (două acte materiale), după ce acesta a distrus autoturismul şi alte bunuri ale unui vecin din Timişoara, fiind filmat de o cameră de supraveghere.
Potrivit unui comunicat transmis marţi de Inspectoratul de Poliţie Judeţean (IPJ Timiş, poliţiştii Secţiei 1 Timişoara au fost sesizaţi de către un bărbat de 28 de ani că pe strada Academician Corneliu Micloşi din municipiu i-a fost distrus autoturismul de către un alt bărbat. În urma verificărilor efectuate a rezultat că bărbatul de 27 de ani, folosindu-se de un obiect contondent, ar fi distrus şi mai multe alte elemente de caroserie ale unui autoturism, precum şi camerele de supraveghere ale unui imobil, în urma unui conflict spontan cu vecinul său, precizează comunicatul IPJ Timiş.
În urma probatoriului administrat, bărbatul de 27 de ani a fost reţinut pentru 24 de ore sub aspectul săvârşirii infracţiunii de distrugere, fiind introdus în Centrul de Reţinere şi Arestare Preventivă din cadrul Poliţiei Timiş.
O filmare cu imagini despre această distrugere a ajuns şi la primarul Dominic Fritz, prin portalul Stop Abuz al Primăriei Timişoara, unde oamenii pot raporta astfel de situaţii, în care sunt hărţuite familii de anumite clanuri care vor să-i determine să le vândă locuinţele.
"Fac, încă o dată, un apel la toate instituţiile statului să nu mai acceptăm acest comportament. Ne este clar că aici sunt multe infracţiuni feliate pe multe speţe, vorbim şi de teme penale, de disciplină în construcţii, de protecţia copilului şi doar dacă instituţiile lucrează împreună putem rezolva această problemă. Dar în primul rând este nevoie de o deşteptare naţională că încă se întâmplă astfel de lucruri", a transmis primarul Dominic Fritz, marţi, pe pagina de Facebook.
Primarul Fritz a precizat că familia ale cărei bunuri au fost distruse l-a anunţat că este hotărâtă să nu accepte să îşi vândă locuinţa către vecinii care s-ar fi dedat la actele de hărţuire.
Şi preşedintele PSD Timiş, Alfred Simonis, a declarat, prin intermediul unui comunicat de presă transmis marţi, că la nivelul Camerei Deputaţilor a fost adoptată o modificare a Codului Penal prin care se va putea institui ordin de restricţie persoanelor care îşi agresează fizic sau verbal vecinii. Iniţiativa a pornit în urma scandalurilor pe care mai multe clanuri din Timişoara le-au avut şi era necesar ca Legislativul să intervină pentru a stopa aceste abuzuri şi pentru protecţia oamenilor, se precizează în comunicatul menţionat.
"Ştim cu toţii ceea ce s-a întâmplat atâţia ani în Timişoara, unde mai multe clanuri au constrâns locuitorii anumitor imobile să îşi vândă locuinţele la preţuri derizorii. Mulţi timişoreni au fost, şi încă sunt, de-a dreptul terorizaţi de vecinii lor, sunt constrânşi prin metode incredibile să îşi vândă casele, dar am identificat un mecanism prin care se poate institui un ordin de restricţie faţă de vecinii agresivi şi se poate începe urmărire penală asupra acestora. După ce această lege va intra în vigoare, lucrurile trebuie să intre pe un făgaş normal şi astfel de fapte să nu se mai petreacă, iar, în cazul în care astfel de abuzuri mai au loc, instituţiile statului au cadrul legislativ necesar pentru a lua măsuri ferme împotriva clanurilor care de ani de zile efectiv terorizează cetăţeni de bună credinţă", a declarat Alfred Simonis.
Sursa: Agerpres
Etichete: timisoara,
Dată publicare:
28-05-2024 18:12